5 Augustus: ‘n Toekoms vol verrassings. – Jan van der Watt - www.bybelkennis.co.za
by Mitch Kalp · Published 05/08/2017 · Updated 31/07/2017
1 Kor 15:29-50 (fokus 15:35-50)
‘n Mens wonder nogal baie hoe dit in die hemel gaan wees. Hoe gaan ons lyk en wat gaan ons doen? Interessant genoeg weet die Bybel dit nie eers nie. Paulus probeer dit hier op ‘n manier verduidelik.
Ons gaan dieselfde wees – jy gaan nog jy wees. Maar ons gaan ook anders wees – jy gaan ‘n ander jy wees. Daar gaan dus kontinuïteit en diskontinuïteit wees. Dinge gaan dieselfde wees en anders.
Jesus is die enigste voorbeeld van iemand wat al die verheerlikte liggaam het. Hy was nog Hy, want mense het Hom herken. Hy kon nog kos eet en het saam met mense gestap. Maar Hy was ook anders. Mense het Hom nie altyd dadelik herken nie, soos Maria of die Emmausgangers. Daar was iets van ‘n misterie aan sy teenwoordigheid. Hy kon ook deur deure stap en kon skielik iewers verskyn. En dit is nie hoe ons hierdie ou liggame van ons ken nie. Dít is anders!
Jy gaan nog jy wees, maar anders (15:36-41). Soos ‘n mieliepit van die groot mielieplant verskil en altwee nog mielie is, so gaan jy verskil, maar nog jy wees. Elders in die Bybel, byvoorbeeld Openbaring (7,21), lees ons dat ons nie meer gaan oud word, of siek gaan wees nie. Hoe dit gaan werk weet niemand nie, behalwe die Here. Dit is in alle geval iets om na uit te sien, ‘n toekoms vol verrrassings.
by Mitch Kalp · Published 27/12/2017 · Last modified 28/11/2017